Document ID: /roh_data/filtered/fineweb-2-filterrobots_roh.jsonl.gz/48552

Tut giaja correctamain sche la guardia da cunfin tramettia enavos en l'Italia requirents d'asil che veglian viagiar vinavant en Germania, di Ueli Maurer. I na saja betg vaira, ch’ils guardia-cunfins refusassan als migrants da dumandar asil en Svizra. Mo il transit tras la Svizra per viagiar enavant en Germania als vegnia refusà – uschia co che la lescha pretendia quai, precisescha il Cusseglier federal.
L'emna passada avevan ovras d'agid e politichers crititgà questa pratica da la Svizra. La raschun per la critica è la situaziun actuala en la citad da cunfin taliana Como. Là èn bloccadas radund 500 persunas dapi mez fanadur suenter ch’ellas eran vegnidas refusadas al cunfin svizzer.
RR novitads 06:00